**Pressemelding Greenbulk og GreenH AS**

14. november, 2022

***Heidelberg Materials og Felleskjøpet Agri planlegger å bygge verdens første hydrogendrevne bulkskip, og har valgt GreenH som leverandør av grønt hydrogen.***

– GreenH skårer høyt både på gjennomføringsevne og kompetanse på hydrogen. Selskapet har utviklet flere anlegg som passer svært godt med våre behov og trafikkmønster, sier Lars Erik Marcussen, prosjektdirektør i Heidelberg Materials.

Sammen skal Heidelberg Materials og Felleskjøpet bygge verdens første hydrogendrevne bulkskip, som skal gå i rute mellom Øst- og Vestlandet.  Lasten fra øst til vest vil være korn, mens returlasten vil være byggeråstoff (pukk og grus). Prosjektet er utviklet som en del av Grønt Skipsfartsprogram.

GreenH utvikler flere hydrogenproduksjonsanlegg langs kysten, og har investert store ressurser i å utvikle modeller og løsninger for maritim sektor.

– Dette er en viktig milepæl for oss og for anlegget ved Boknafjorden. Vi er stolte av å skulle levere hydrogen til verdens første hydrogendrevne bulkskip. Dette passer godt inn i vår strategi med å være i front med å utvikle løsninger som vil akselerere bruken av hydrogen innen maritim transport, sier Lars Petter Revheim, Leder prosjektutvikling hos GreenH.

**Gunstig plassering**Anlegget ved Boknafjorden ligger lett tilgjengelig med hensyn til fartøyets trafikkmønster, og er derfor gunstig plassert både når det gjelder tidsbruk og drivstoff. Anlegget er utviklet slik at fartøyet kan løfte containeren med hydrogen ombord, på samme sted som hydrogenet produseres. Slik reduseres transportkostnadene for hydrogenet, og deviasjon på selve skipet. I tillegg reduseres også CO2 utslippene ytterligere når man unngår transport av hydrogenet,

**—** Det unike i dette prosjektet er at to vareeiere fra helt ulike bransjer finner sammen. Nå er vi glade for å ha fått på plass en avgjørende samarbeidspartner i GreenH, og vi ser fram til det videre samarbeidet når prosjektet realiseres, sier Per-Kenneth Øye, sjef transport konsern i Felleskjøpet Agri.

Planen er at det blir tatt en endelig investeringsbeslutning i Greenbulk-prosjektet på nyåret 2023, og anlegget skal være i drift tidlig i 2025. Prosjektgruppen som skal samarbeide om å oppnå dette vil, i tillegg til GreenH, bestå av Grønt Skipsfartsprogram/DNV, Heidelberg Materials, Felleskjøpet Agri, Egil Ulvan rederi og The Norwegian Ship Design Company.

– Dette er bunnsolide, høykompetente selskaper som vi ser fram til å jobbe med. Vi er glade og stolte over at GreenH blir en del av denne prosjektgruppen, Sier Morten Solberg Watle, daglig leder GreenH.

**Om Felleskjøpet Agri**

Felleskjøpet Agri konsern har en omsetning på 18,7 milliarder og 4 107 ansatte. Felleskjøpet er den viktigste leverandøren av driftsmidler og teknologi til norsk landbruk. Felleskjøpets virksomhet omfatter også eiendomsdrift, brød og bakevarer, utstyr til park og anlegg, samt fôr og utstyr til kjæledyr. Felleskjøpet er et samvirke eid av i overkant 41 tusen bønder. Felleskjøpet er markedsregulator for korn og innkjøps- og salgssamvirke for medlemmene. Felleskjøpets formål er å bidra til å styrke medlemmenes økonomi i landbruksvirksomheten på kort og lang sikt.

**Om Heidelberg Materials**

Heidelberg Materials er en av verdens største produsenter av byggematerialer, og er markedsledende innenfor tilslag, sement og betong. Konsernet har ca. 51 000 ansatte på over 3 000 steder i mer enn 50 land.

**Om Grønt Skipsfartsprogram**

Grønt Skipsfartsprogram er et partnerskapsprogram mellom mer enn 100 private og offentlige aktører. Programmet skal være et effektivt virkemiddel for iverksetting av regjeringens strategier og planer. Programmets visjon er at Norge skal etablere verdens mest effektive og miljøvennlige skipsfart.

**Om GreenH AS**

Green H er et norsk selskap som utvikler infrastruktur for produksjon og distribusjon av grønt hydrogen. Selskapet er engasjert i prosjekter rettet mot å bygge, eie og drive produksjonsanlegg for hydrogen for maritim sektor, transport og industri. Selskapet skal etablere et nettverk av knutepunkter for hydrogenproduksjon, lokalisert nærmest mulig sluttbrukerne. Dette vil gi reduserte transportkostnader, og reduserte CO2 utslipp både ved produksjon, transport og anvendelse. Øvrig Informasjon: [www.greenh.no](http://www.greenh.no)

**Faktaboks hydrogen**

Hvorfor hydrogen? Grønt hydrogen er miljøvennlig og har null CO2-utslipp.

Hydrogen produsert ved elektrolyse trenger kun vann og elektrisitet, og det er ingen CO2-utslipp fra produksjonen. Når hydrogen deretter brukes i en brenselcelle, for eksempel for å drive en ferge, er det eneste utslippet varme og rent vann.

**Hydrogenets ulike farger**

**Grått hydrogen**

Hydrogen produsert fra ikke-fornybare kilder. Dette kan for eksempel være gassreformasjon (omdannelse av naturgass) eller gjennom gassifisering av andre brenselstoffer. Gassreformasjon har en negativ miljøeffekt i selve reformasjonen på ca. 7kg CO2e pr Kg H₂ produsert¹ og et totalkarbonfotavtrykk på 10-14kg CO₂e pr Kg H₂.²

**Blått hydrogen**

Hydrogen produsert fra ikke-fornybare kilder, der utslippet av CO₂ reduseres gjennom CO₂ fangst og lagring (CCS). Ved CCS kan CO₂-utslippet fra gassreformasjon og gassifisering reduseres med 50-95%.

**Grønt hydrogen**

Hydrogenproduksjon fra fornybare kilder. Dette kan for eksempel være hydrogen produsert ved elektrolyse med kraft fra sol, vind eller vann. Totalt karbonfotavtrykk vil være mindre enn 1 kg pr kg H₂.³

*Kilder: (¹) Princeton University 1997, (²) f DNV GL Rapportnr 2009-0039 (³) DNV GL Rapportnr 2009-0039*

**Vedlegg**

GreenH logo

Felleskjøpet Agri logo

Heidelberg Materials

Foto / Illustrasjon skip: *With Orca* (krediteres Norwegian Ship Design)

Se også vedlagte bilder av nedenstående kontakter.

**Kontaktinformasjon**

Heidelberg Materials v/Kontakt: Lars Eric Marcussen / Prosjektleder, Tel: +47 907 08 816 / larserik.marcussen@heidelbergcement.com

Felleskjøpet v/Kontakt: Per-Kenneth Øye / Sjef Transport Konsern, Tlf: +4791654815

Epost: Per-Kenneth.Oye@felleskjopet.no

GreenH AS v/ Kontakt: Mats Ektvedt, Corporate Communications, Tel: +47 414 23 328 / mats.ektvedt@corpcom.no